May-Britt Kattrup (LA), 2017-05-10:
Tak for det.
Vi har set en stribe episoder, som har haft forfærdelige konsekvenser for ansatte, og som har gjort livet utrygt for både ansatte og beboere.
Vi vil gerne hjælpe til, at beboere og ansatte kan få en bedre hverdag, og vi ønsker derfor at gøre det muligt at flytte beboere, som vurderes at kunne være til fare for andre.
Formålet er at kunne flytte beboere til et andet bosted, som er bedre i stand til at håndtere den aktuelle situation.
Det skal fremhæves, at det kun er muligt at tvangsflytte beboere, hvis alle andre muligheder er udtømt, og der kan ikke blive tale om at flytte beboere, som blot er højrøstede, generende eller på anden vis besværlige.
Der er tale om borgere med en sindslidelse, der medfører, at deres funktionsevne er betydeligt og varigt nedsat, og man skal kunne redegøre over for Statsforvaltningen, at den pågældende er til væsentlig fare og udviser særlig truende eller særlig chikanerende adfærd.
Det er altså kun i helt ekstreme situationer, at det kan blive aktuelt at flytte beboere uden samtykke, og det skal kunne godtgøres, at det andet bosted er bedre for borgeren.
For at komme i mål med det lovforslag her har vi været igennem en meget lang proces, og det har været en god dialog med alle interessenter.
På baggrund af input fra fagfolk, som er involverede i det daglige arbejde i forhold til denne gruppe borgere, er der rettet, tilføjet og udeladt forskellige sekvenser i dette lovforslag.
Men stadig væk må vi erkende, at ikke alle er hundrede procent tilfredse, og det vil nok være meget svært at løse denne store udfordring på en måde, så alle er hundrede procent enige.
Men jeg føler, at vi har lyttet og imødekommet på bedste vis, og jeg håber virkelig, at det her lovforslag vil give en tryggere og bedre hverdag for ansatte og beboere.
For så at komme fru Stine Brix lidt i forkøbet vil jeg sige, at det jo ikke er sådan, at det eksisterende botilbud skal opsiges; det beror på en helt konkret vurdering, om det bliver opsagt eller ej, og hvis man vurderer, at det skal være et ophold af kortere varighed på de her psykiatriske specialafdelinger, er det ret sandsynligt, at kommunen ikke vil opsige det eksisterende bosted.
Hvis det vurderes at være op til et halvt år, kan man spørge, hvor hensigtsmæssigt det så er at have to skattebetalte offentlige boliger til rådighed.
Det kunne man godt kigge på, hvis man gerne vil bruge pengene på at hjælpe flest mulige borgere bedst muligt.
Det er jo heller ikke sikkert, at borgeren efter et ophold på den her specialpsykiatriske afdeling skal tilbage til det samme bosted.
Det vil igen komme an på en konkret og individuel vurdering.
Der ligger jo i det forslag, som vi skal behandle her bagefter, en regel om, at der skal laves én samlet handlingsplan, som netop har det formål at lave det optimale forløb efter ophold på den her særlige afdeling, så man går ind konkret og individuelt vurderer, hvor det er bedst for den enkelte borger at komme hen bagefter, hvor den enkelte borger skal bo henne bagefter.
Der er jo ikke nogen, der bliver hjemløse på den baggrund, netop fordi man sørger for at have et sammenhængende forløb og man hjælper borgerne hele vejen igennem forløbet.
Liberal Alliance støtter derfor dette forslag.